最抵演唱會！蘇有朋開騷眾星捧場 高圓圓興奮嗌：無忌哥哥
2024年05月14日 00:01
東網電視
更多新聞短片
台灣藝人蘇有朋喺內地真人騷《披荊斬棘》中獲得好成績，並打鐵趁熱舉辦「在多重宇宙中遇見你演唱會」，日前北京站嘅場次更引嚟唔少過去曾同佢合作過嘅藝人現身支持，包括《還珠格格》飾演「容嬤嬤」嘅李明啟，以及《倚天屠龍記》中飾演「周芷若」嘅高圓圓等人，星光熠熠嘅觀眾席更瞬間掀起熱議。
只見現年88歲嘅「容嬤嬤」李明啟，當蘇有朋唱到《還珠格格》經典歌曲《當》、《雨蝶》嘅時候，亦相當精神咁喺台下跟住合唱，台上嘅蘇有朋亦大方介紹道：「容嬤嬤的扮演者李明啟老師，今天也來到了現場！我和全體觀眾一起祝你永遠健步如飛、笑口常開！」；此外，同蘇有朋喺《倚天屠龍記》合作過嘅頂流女星高圓圓，亦喺台下興奮大嗌蘇有朋劇中嘅角色名「無忌哥哥」外，劇中分別飾演「小昭」陳秀麗及「蛛兒」陳紫函等女星亦有喺觀眾席亮相；最後，喺《披荊斬棘》中同蘇有朋一齊大放異彩嘅戰友蘇見信、王大陸及《左耳》原著及編劇饒雪漫亦有到場支持，認真眾星雲集。